**รายงานผลงาน**

**ด้านการพัฒนาวิชาชีพในกิจการกระจายเสียง และกิจการโทรทัศน์**

**ในรอบปี ๒๕๕๖**

**ภายใต้ความรับผิดชอบ และการกำกับดูแล ของ กสทช. ผศ.ดร. ธวัชชัย จิตรภาษ์นันท์**

**------------------------------------**

ผศ.ดร.ธวัชชัย จิตรภาษ์นันท์ ๑ ใน ๑๑ กสทช. และเป็น ๑ ใน ๕ กสท. ที่รับผิดชอบดูแลภารกิจทางด้านการพัฒนาวิชาชีพแก่ผู้ประกอบกิจการกระจายเสียง และกิจการโทรทัศน์ ตาม ยุทธศาสตร์ของแผนแม่บทการพัฒนาคุณภาพการประกอบกิจการที่มุ่งส่งเสริมและพัฒนาคุณภาพของบุคลากร คุณภาพของรายการ รวมถึงคุณภาพของการประกอบกิจการกระจายเสียงและกิจการโทรทัศน์ของแผนแม่บทของกิจการกระจายเสียงและกิจการโทรทัศน์ (พ.ศ. ๒๕๕๕-๒๕๕๙)

ตลอดปี พ.ศ.๒๕๕๖ ที่ผ่านมา ผศ.ดร.ธวัชชัย จิตรภาษ์นันท์ ได้มีนโยบายและมีแผนการปฏิบัติงานเชิงรุก โดยการจัดโครงการพัฒนาวิชาชีพในกิจการกระจายเสียงและกิจการโทรทัศน์ทั่วประเทศ

 โดยมีวัตถุประสงค์หลัก เพื่อเสริมสร้างความรู้พื้นฐานที่เกี่ยวข้องกับการประกอบกิจการกระจายเสียงและโทรทัศน์อย่างถูกต้อง นำไปสู่การพัฒนาคุณภาพรายการและเพิ่มศักยภาพในการผลิตรายการของผู้ประกอบวิชาชีพให้มีมาตรฐานและมีความเป็นมืออาชีพ พร้อมทั้งยังสนับสนุนให้เกิดการรวมกลุ่มของผู้ประกอบวิชาชีพ สอดรับกับพระราชบัญญัติการประกอบกิจการกระจายเสียงและกิจการโทรทัศน์ พ.ศ.๒๕๕๑ มาตรา ๓๙ ที่กำหนดให้คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ดำเนินการส่งเสริมการรวมกลุ่มของผู้รับใบอนุญาต ผู้ผลิตรายการ และผู้ประกอบวิชาชีพสื่อสารมวลชนที่เกี่ยวกับกิจการกระจายเสียงและกิจการโทรทัศน์เป็นองค์กรในรูปแบบต่างๆ เพื่อจัดทำมาตรฐานทางจริยธรรมของการประกอบอาชีพหรือวิชาชีพ และส่งเสริมให้สามารถกำกับดูแลกันเองได้

โครงการฝึกอบรมเพื่อการพัฒนาวิชาชีพในปี พ.ศ.๒๕๕๖ ที่ผ่านมา ประกอบด้วย ๓ โครงการหลัก

รวม ๑๗ กิจกรรมทั้งปี ดังนี้

1. **กิจกรรมพัฒนาวิชาชีพแก่ผู้ประกอบกิจการกระจายเสียง**

 **จัดโครงการอบรมพัฒนาศักยภาพผู้ประกอบกิจการวิทยุกระจายเสียง RADIO ไปสู่ความเป็นมืออาชีพ**

 มีการจัดอบรมพัฒนาวิชาชีพให้แก่ผู้ประกอบกิจการวิทยุกระจายเสียง ต่อเนื่องมาจาก ปี ๒๕๕๕ และถือเป็นโครงการใหญ่ที่สุดในปี พ.ศ.๒๕๕๖ ของ กสท.

มุ่งกลุ่มเป้าหมาย ที่เป็น ผู้ประกอบกิจการวิทยุธุรกิจท้องถิ่น ผู้ประกอบกิจการวิทยุชุมชน และผู้ประกอบกิจการวิทยุสาธารณะที่ได้รับใบอนุญาตทดลองออกอากาศจากสำนักงาน กสทช.

โดย จัดขึ้นทั้งสิ้น ๑๒ ครั้ง ๑๒ จังหวัดครอบคลุมผู้ประกอบกิจการกระจายเสียงทั่วประเทศ

 ๑๒ จังหวัดที่ถูกเลือกเป็นศูนย์การอบรมพัฒนาวิชาชีพ ครอบคลุมพื้นที่ ๗๗ จังหวัด ได้แก่

 ภาคเหนือ ได้แก่ จ.พิษณุโลก จ.เชียงใหม่ จ.น่าน

 ภาคตะวันออกเฉียงเหนือ ได้แก่ จ.ขอนแก่น จ.อุบลราชธานี จ.อุดรธานี จ.นครราชสีมา

 ภาคตะวันออก ได้แก่ จ.ชลบุรี (พัทยา)

 ภาคใต้ ได้แก่ จ. สุราษฎร์ธานี จ.สงขลา (หาดใหญ่)

 ภาคกลาง+กรุงเทพฯ ได้แก่ จ. ลพบุรี จ. กรุงเทพมหานคร

 มีจำนวนผู้เข้าร่วมโครงการทั้งสิ้น ๒,๐๔๑ คน สรุปเป็นรายภาคได้ ดังนี้ คือ

ภาคตะวันออกเฉียงเหนือมีผู้เข้าร่วมโครงการสูงสุด จำนวน ๖๕๕ ราย รองลงมาได้แก่ ภาคกลางและกรุงเทพมหานคร ๔๓๐ ราย ภาคเหนือ ๓๔๓ ราย ภาคใต้ ๓๑๕ ราย ภาคตะวันออก ๒๑๕ ราย และภาคตะวันตก ๘๓ ราย ดังภาพ

หากพิจารณากลุ่มเป้าหมายที่เข้าร่วมโครงการจำแนกตามประเภทของการประกอบกิจการ พบว่า ผู้เข้าร่วมโครงการส่วนใหญ่ได้แก่ ผู้ประกอบการวิทยุธุรกิจท้องถิ่น ร้อยละ ๗๒ รองลงมาได้แก่ ผู้ประกอบกิจการวิทยุชุมชน ร้อยละ ๑๗ และผู้ประกอบกิจการวิทยุสาธารณะ ร้อยละ ๑๑ โดยประมาณ

มีการกำหนดหลักสูตรหัวข้อการอบรมพัฒนาวิชาชีพให้ผู้ประกอบกิจการกระจายเสียง ภายใต้หัวข้อ

 “**การพัฒนาศักยภาพผู้ประกอบกิจการวิทยุกระจายเสียงไปสู่ความเป็นมืออาชีพ”** ดังนี้

1. ความรู้-ความสำคัญ ทางด้านกฎระเบียบในกิจการกระจายเสียง
2. การบริหารจัดการสถานีวิทยุอย่างมืออาชีพ
3. ความระมัดระวังในเรื่องจริยธรรมที่ปรากฏในสื่อกิจการกระจายเสียง
4. เทคนิคการประกอบกิจการกระจายเสียงให้ดึงดูดใจผู้ฟัง
5. วิทยุชุมชนจะอยู่รอดได้อย่างไรโดยปราศจากการโฆษณา
6. เทคนิคการโฆษณาในวิทยุธุรกิจให้ดึงดูดใจผู้ฟัง
7. ความรู้และปัญหาการแก้ไขทางเทคนิคเกี่ยวกับเครื่องส่งวิทยุกระจายเสียง

การจัดอบรมตามหลักสูตรทั้งหมด ได้มีการสรรหาวิทยากรที่มีความรู้และมีประสบการณ์เฉพาะเป็นผู้บรรยาย ทั้งมีการมอบประกาศนียบัตรให้ผู้เข้าอบรมครบทุกวิชา ซึ่งเป็นที่เรียกร้องของผู้ประกอบกิจการกระจายเสียงที่จะให้ กสท. มีการจัดอบรมทุกปี

**๒. กิจกรรมพัฒนาวิชาชีพแก่ผู้ประกอบกิจการโทรทัศน์**

**จัด โครงการการพัฒนาศักยภาพผู้ประกอบกิจการโทรทัศน์ Television ไปสู่ความเป็นมืออาชีพ**

 จัดให้มีโครงการอบรมพัฒนาวิชาชีพให้แก่ผู้ประกอบการวิชาชีพในกิจการโทรทัศน์ในลักษณะของการอบรมและการเสวนา ระยะเวลา ๑ วันของแต่ละกลุ่มเป้าหมายที่แตกต่างกันของกลุ่มวิชาชีพในกิจการโทรทัศน์ โดย จัดขึ้นที่กรุงเทพมหานคร ดังนี้

๑.) **กลุ่มวิชาชีพในกิจการโทรทัศน์** **เคเบิลทีวีและทีวีดาวเทียม**

 มีการจัดเปิดอบรมภายใต้หัวข้อ **“ การประกอบกิจการเคเบิ้ลทีวี และทีวีดาวเทียม** **อย่างมืออาชีพ”**กลุ่มเป้าหมายได้แก่ ผู้ประกอบการเคเบิลทีวีและทีวีดาวเทียม เจ้าของสถานี ผู้ผลิตรายการ มีผู้เข้าร่วมโครงการทั้งสิ้น ๑๘๔ คน

**๒.) กลุ่มวิชาชีพ นักข่าว ในกิจการโทรทัศน์**

มีการจัดเปิดอบรมภายใต้หัวข้อ**”ผลิตข่าวอย่างไรให้ได้คุณภาพและมีความน่าเชื่อถือในกิจการโทรทัศน์”** กลุ่มเป้าหมายได้แก่ นักข่าวในกิจการโทรทัศน์ มีผู้เข้าร่วมโครงการทั้งสิ้น ๑๕๑ คน

 **๓.) กลุ่มวิชาชีพ ที่เกี่ยวข้องในวงการละครโทรทัศน์**

มีการจัดเปิดอบรมภายใต้หัวข้อ **“ผลกระทบจากละครโทรทัศน์ต่อสังคม”** กลุ่มเป้าหมายได้แก่ ผู้ผลิตละครโทรทัศน์ ผู้กำกับการแสดงละคร นักแสดงละคร และผู้ประกอบวิชาชีพเกี่ยวกับละคร มีผู้เข้าร่วมโครงการทั้งสิ้น ๑๘๖ คน

 **๔.) กลุ่มวิชาชีพ ผู้ผลิตงานโฆษณาในกิจการโทรทัศน์**

มีการจัดเปิดอบรมภายใต้หัวข้อ **“ผู้ผลิตงานโฆษณาในกิจการโทรทัศน์ภายใต้กรอบกฎหมายและจริยธรรม”** กลุ่มเป้าหมายได้แก่ ผู้ผลิตงานโฆษณา บริษัทตัวแทนโฆษณา (Advertising agencies) สมาชิกสมาคมโฆษณาแห่งประเทศไทย ผู้ประกอบกิจการกระจายเสียงและกิจการโทรทัศน์ทางด้านธุรกิจ มีผู้เข้าร่วมโครงการทั้งสิ้น ๑๒๗ คน

 ทุกโครงการจัดอบรมดังกล่าวข้างต้น นอกจากจะมีผู้ประกอบกิจการและผู้เกี่ยวข้องให้ความสนใจร่วมโครงการอบรมแล้ว ยังเปิดโอกาสให้นักศึกษาจากสถาบันต่างๆ ที่ศึกษาทางด้านนิเทศศาสตร์ หรือสาขาวิชาที่เกี่ยวข้องกัลหัวข้อที่จัดอบรม ได้เข้าฟังและแลกเปลี่ยนความคิดเห็นด้วย

1. **กิจกรรมเสริมสร้างทักษะผู้ประกอบการในกิจการวิทยุกระจายเสียง**

**และกิจการโทรทัศน์**

 **จัดโครงการศึกษาดูงานให้แก่ผู้ประกอบการในกิจการวิทยุกระจายเสียงและกิจการโทรทัศน์**

 นอกจากจัดให้มีโครงการอบรมพัฒนาวิชาชีพแก่ผู้ประกอบกิจการกระจายเสียงและกิจการโทรทัศน์แล้วยังมีการจัดกิจกรรมปิดท้ายในรอบปีของโครงการพัฒนาวิชาชีพ ของ กสท. คือ การพาผู้ประกอบกิจการโทรทัศน์และวิทยุระดับภูมิภาคและท้องถิ่น เข้าเยี่ยมชมสถานีโทรทัศน์และวิทยุหลักที่ทันสมัย พร้อมกับฟังการบรรยายในสาระความรู้หลายๆแขนงในกิจการวิทยุและโทรทัศน์ ซึ่งได้เลือกสถานีวิทยุ และโทรทัศน์ สำหรับการพาไปดูงาน ในปี ๒๕๕๖ ไว้ ๔ แห่ง คือ

1. สถานีวิทยุโทรทัศน์ไทยทีวีสีช่อง ๓
2. สถานีโทรทัศน์ไทยพีบีเอส ThaiPBS
3. สถานีวิทยุ อสมท. Modern Radio
4. บริษัท เนชั่น บรอดแคสติ้ง คอร์ปอเรชั่น จำกัด (มหาชน)

(Nation Channel & Nation Radio)

ระยะเวลาของโครงการ รวม ๓ วัน มีผู้ประกอบกิจการกระจายเสียงและกิจการโทรทัศน์ระดับภูมิภาคและระดับท้องถิ่นเข้าร่วมโครงการ รวมทั้งสิ้น ๘๐ คน

โดยสรุปแล้ว โครงการพัฒนาวิชาชีพทั้ง ๓ กิจกรรมหลักข้างต้น มีผู้เข้าร่วมโครงการทั้งสิ้น ๒,๗๖๙ คน และเสียงตอบรับการจากประเมินผลการเข้าร่วมโครงการในปีที่ผ่านมานี้ ได้รับการตอบรับจากผู้ประกอบการที่เข้าร่วมโครงการเป็นอย่างดี และผู้ประกอบการมีความคาดหวังว่า กสทช. จะจัดโครงการดีๆ เช่นนี้ต่อไปเรื่อยๆ

*สำหรับโครงการและเป้าหมายของการพัฒนาวิชาชีพในปี พ.ศ. ๒๕๕๗ นั้น ยังคงมีโครงการจัดอบรมพัฒนาวิชาชีพอย่างต่อเนื่อง โดยจะมุ่งเน้นการพัฒนาทักษะของสาขาวิชาชีพต่างๆ ในระดับที่สูงยิ่งขึ้นไป เพื่อยกระดับมาตรฐานผู้ประกอบกิจการกระจายเสียงและโทรทัศน์ของไทย ให้เกิดการพัฒนาทัดเทียมกับนานาประเทศ ที่มีการพัฒนาและมีความก้าวหน้าทางด้านการสื่อสาร*